text: Mange unge kommer til skade i sommerjobbet
  17 juli 2012 kl. 11.06
  Arbejdstilsynet tjekker i den kommende tid unges sommerjob. Det er ofte bestemte brancher, hvor der er problemer.
  Der, hvor Arbejdstilsynet oftest finder problemer med de unges arbejdsforhold, er i kiosker, sommerlande, campingpladser, butikker og supermarkeder.
  - Hvis man som ung kommer ud for en ulykke eller en overbelastning på arbejdet, kan det komme til at præge resten af ens arbejdsliv og måske betyde, at man kommer til at stå uden for arbejdsmarkedet. Desuden er de unge fremtidens arbejdskraft, og derfor skal vi passe på dem. Arbejdstilsynet er med sommerjobindsatsen med til at sikre, at unge under 18 år får en god start på arbejdslivet, siger Jens Yde Dissing, tilsynschef i Tilsynscenter Syd.
  Arbejdstilsynet tjekker forholdene for de unges arbejdsforhold indtil i begyndelsen af august.
  